SuperRich กำลังเจอความท้าทาย
“แบงค์จะอยู่ทุกที่ ยกเว้นที่แบงค์” นี่คือ หนึ่งในคำกล่าวที่โด่งดังที่สุดในยุค Disruption  แต่ตอนนี้เราอาจมีคำกล่าวใหม่คือ “การแลกเงินจะอยู่ทุกที่ ยกเว้นที่ร้านแลกเงิน”
7 ต.ค. 2562

SuperRich กำลังเจอความท้าทาย / โดย ลงทุนแมน
“แบงก์จะอยู่ทุกที่ ยกเว้นที่แบงก์”
นี่คือ หนึ่งในคำกล่าวที่โด่งดังที่สุดในยุค Disruption
แต่ตอนนี้เราอาจมีคำกล่าวใหม่คือ
“การแลกเงินจะอยู่ทุกที่ ยกเว้นที่ร้านแลกเงิน”
แล้วเรื่องนี้กระทบอะไรกับ SuperRich
ลงทุนแมนจะเล่าให้ฟัง
เราคงรู้ดีว่า ถ้าหากใครอยากจะเดินทางไปต่างประเทศ หนึ่งในที่ที่เรามักนึกถึงเป็นลำดับแรกคือ ร้าน SuperRich
ร้านที่เราจะแลกเงินบาทเป็นเงินตราต่างประเทศเพื่อใช้ในการเดินทาง เพราะมีอัตราที่ถูกกว่าการไปแลกเงินที่เคาน์เตอร์ของธนาคารต่างๆ
แต่ในวันนี้..
เมื่อ ธนาคารกสิกรไทย (KBank) มี JOURNEY
ธนาคารไทยพาณิชย์ (SCB) มี PLANET SCB
ธนาคารกรุงไทย (KTB) มี Krungthai Travel Card
และ ธนาคารทหารไทย (TMB) มี TMB All Free
SuperRich อาจไม่ใช่สิ่งที่เราคิดถึงเป็นอย่างแรก
เพราะนี่คือโลกแบบใหม่ โลกของการแลกเงินออนไลน์ ลงใน “บัตรเติมเงิน” หรือที่รู้จักกันในนาม “บัตรเดบิต” บัตรที่เราสามารถแลกเปลี่ยนเงินต่างประเทศเมื่อไหร่ก็ได้ และอาจมีอัตราที่ถูกกว่า SuperRich
แล้วบัตรนี้ต่างกับ SuperRich อย่างไร?
แน่นอนว่าเราสามารถพกบัตรแค่ใบเดียว และทำธุรกรรมได้ทั่วโลก
ซึ่งจะช่วยลดภาระในการถือเงินสดข้ามประเทศ และลดความเสี่ยงในการสูญหายของเงินสด
นอกจากนี้ในช่วงที่อัตราแลกเปลี่ยนต่างประเทศถูกลง เราก็ยังสามารถแลกเงินล่วงหน้าเก็บไว้ในบัตรก่อนการเดินทางได้อีกด้วย
อ่านมาถึงตรงนี้ หากเราพูดคำว่า “บัตร” เมื่อไหร่
ส่วนใหญ่เราจะนึกถึง บัตรเครดิต
บัตรที่ “รูดจ่ายก่อนแล้วค่อยชำระเงินทีหลัง”
ซึ่งธนาคารต้องรับความเสี่ยงของอัตราแลกเปลี่ยนของเวลาที่เรารูดกับเวลาที่ธนาคารแลกเงินจริง
แต่บัตรเติมเงินแบบใหม่นี้แตกต่างออกไปโดยสิ้นเชิง
เพราะเราต้อง “แลกเงินก่อนแล้วค่อยรูด” ซึ่งไม่ต่างอะไรจาก การแลกเงินในร้านแลกเงิน
นี่จึงเป็นเหตุให้บัตรเติมเงินเหล่านี้ไม่มีการชาร์จค่าธรรมเนียมความเสี่ยงในอัตรา 2.5%
อย่างที่บัตรเครดิตส่วนใหญ่ทำกัน.. ซึ่งเป็น Pain Point ของทุกคนเวลาไปเที่ยวต่างประเทศ
เราอาจบอกได้ว่า นวัตกรรมนี้เป็นเหมือนการเก็บเงินสดต่างประเทศเอาไว้ในบัตรดีๆ นี่เอง
เราคงต้องดูกันต่อไปว่า SuperRich จะปรับตัวอย่างไร
แต่ที่แน่ๆ คือ เราจะเห็นได้ว่าในโลกยุคใหม่ การโดน Disrupt กำลังเกิดขึ้นทุกวัน
ดังนั้น คำถามที่เราต้องตั้งไว้ในใจ คือ
สิ่งที่เรากำลังทำอยู่มีโอกาสโดน Disrupt มากแค่ไหน
หากมีมาก ก็ขอให้เตรียมรับมือเอาไว้
เพราะท้ายที่สุด คนที่แข็งแกร่งสุดจึงจะอยู่รอดได้
ในช่วงเวลาที่ทุกธุรกิจสามารถเป็นคู่แข่งกันได้ทั้งหมด..
----------------------
Blockdit โซเชียลมีเดีย รูปแบบใหม่
----------------------